◄ T'hilim 73 ►
Psalm 73 BHS 1 מזמור לאסף אך טוב לישראל אלהים לברי לבב׃ 2 ואני כמעט [כ נטוי] [ק נטיו] רגלי כאין [כ שפכה] [ק שפכו] אשרי׃ 3 כי־קנאתי בהוללים שלום רשעים אראה׃ 4 כי אין חרצבות למותם ובריא אולם׃ 5 בעמל אנוש אינמו ועם־אדם לא ינגעו׃ 6 לכן ענקתמו גאוה יעטף־שית חמס למו׃ 7 יצא מחלב עינמו עברו משכיות לבב׃ 8 ימיקו וידברו ברע עשק ממרום ידברו׃ 9 שתו בשמים פיהם ולשונם תהלך בארץ׃ 10 לכן [כ ישיב] [ק ישוב] עמו הלם ומי מלא ימצו למו׃ 11 ואמרו איכה ידע־אל ויש דעה בעליון׃ 12 הנה־אלה רשעים ושלוי עולם השגו־חיל׃ 13 אך־ריק זכיתי לבבי וארחץ בנקיון כפי׃ 14 ואהי נגוע כל־היום ותוכחתי לבקרים׃ 15 אם־אמרתי אספרה כמו הנה דור בניך בגדתי׃ 16 ואחשבה לדעת זאת עמל [כ היא] [ק הוא] בעיני׃ 17 עד־אבוא אל־מקדשי־אל אבינה לאחריתם׃ 18 אך בחלקות תשית למו הפלתם למשואות׃ 19 איך היו לשמה כרגע ספו תמו מן־בלהות׃ 20 כחלום מהקיץ אדני בעיר צלםם תבזה׃ 21 כי יתחמץ לבבי וכליותי אשתוןן׃ 22 ואני־בער ולא אדע בהמות הייתי עמך׃ 23 ואני תמיד עמך אחזת ביד־ימיני׃ 24 בעצתך תנחני ואחר כבוד תקחני׃ 25 מי־לי בשמים ועמך לא־חפצתי בארץ׃ 26 כלה שארי ולבבי צור־לבבי וחלקי אלהים לעולם׃ 27 כי־הנה רחקיך יאבדו הצמתה כל־זונה ממך׃ 28 ואני קרבת אלהים לי־טוב שתי באדני יהוה מחסי לספר כל־מלאכותיך׃ Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub