◄ T'hilim 135 ►
Psalm 135 WLC 1 הללו יה ׀ הללו את־שם יהוה הללו עבדי יהוה׃ 2 עמדים בבית יהוה בחצרות בית אלהינו׃ 3 הללו־יה כי־טוב יהוה זמרו לשמו כי נעים׃ 4 כי־יעקב בחר לו יה ישראל לסגלתו׃ 5 כי אני ידעתי כי־גדול יהוה ואדנינו מכל־אלהים׃ 6 כל אשר־חפץ יהוה עשה בשמים ובארץ בימים וכל־תהומות׃ 7 מעלה נשאים מקצה הארץ ברקים למטר עשה מוצא־רוח מאוצרותיו׃ 8 הכה בכורי מצרים מאדם עד־בהמה׃ 9 שלח ׀ אתות ומפתים בתוככי מצרים בפרעה ובכל־עבדיו׃ 10 הכה גוים רבים והרג מלכים עצומים׃ 11 לסיחון ׀ מלך האמרי ולעוג מלך הבשן ולכל ממלכות כנען׃ 12 ונתן ארצם נחלה נחלה לישראל עמו׃ 13 יהוה שמך לעולם יהוה זכרך לדר־ודר׃ 14 כי־ידין יהוה עמו ועל־עבדיו יתנחם׃ 15 עצבי הגוים כסף וזהב מעשה ידי אדם׃ 16 פה־להם ולא ידברו עינים להם ולא יראו׃ 17 אזנים להם ולא יאזינו אף אין־יש־רוח בפיהם׃ 18 כמוהם יהיו עשיהם כל אשר־בטח בהם׃ 19 בית ישראל ברכו את־יהוה בית אהרן ברכו את־יהוה׃ 20 בית הלוי ברכו את־יהוה יראי יהוה ברכו את־יהוה׃ 21 ברוך יהוה ׀ מציון שכן ירושלם הללו־יה׃ Hebrew OT: WLC (Consonants Only) For comparative study, where possible, chapter and verse numbers on Biblos.com sites are mapped to the traditional convention used by the KJV, NASB, NIV and others. Bible Hub