◄ T'hilim 17 ►
Psalm 17 BHS 1 תפלה לדוד שמעה יהוה צדק הקשיבה רנתי האזינה תפלתי בלא שפתי מרמה׃ 2 מלפניך משפטי יצא עיניך תחזינה מישרים׃ 3 בחנת לבי פקדת לילה צרפתני בל־תמצא זמתי בל־יעבר־פי׃ 4 לפעלות אדם בדבר שפתיך אני שמרתי ארחות פריץ׃ 5 תמך אשרי במעגלותיך בל־נמוטו* פעמי׃ 6 אני־קראתיך כי־תענני אל הט־אזנך לי שמע אמרתי׃ 7 הפלה חסדיך מושיע חוסים ממתקוממים בימינך׃ 8 שמרני כאישון בת־עין בצל כנפיך תסתירני׃ 9 מפני רשעים זו שדוני איבי בנפש יקיפו עלי׃ 10 חלבמו סגרו פימו דברו בגאות׃ 11 אשרינו עתה [כ סבבוני] [ק סבבונו] עיניהם ישיתו לנטות בארץ׃ 12 דמינו כאריה יכסוף לטרוף וככפיר ישב במסתרים׃ 13 קומה יהוה קדמה פניו הכריעהו פלטה נפשי מרשע חרבך׃ 14 ממתים ידך יהוה ממתים מחלד חלקם בחיים [כ וצפינך] [ק וצפונך] תמלא בטנם ישבעו בנים והניחו יתרם לעולליהם׃ 15 אני בצדק אחזה פניך אשבעה בהקיץ תמונתך׃ Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub