◄ Yob 31 ►
Job 31 BHS 1 ברית כרתי לעיני ומה אתבוןן על־בתולה׃ 2 ומה חלק אלוה ממעל ונחלת שדי ממרמים׃ 3 הלא־איד לעול ונכר לפעלי און׃ 4 הלא־הוא יראה דרכי וכל־צעדי יספור׃ 5 אם־הלכתי עם־שוא ותחש על־מרמה רגלי׃ 6 ישקלני במאזני־צדק וידע אלוה תמתי׃ 7 אם תטה אשרי מני הדרך ואחר עיני הלך לבי ובכפי דבק מאום׃ ף 8 אזרעה ואחר יאכל וצאצאי ישרשו׃ 9 אם־נפתה לבי על־אשה ועל־פתח רעי ארבתי׃ 10 תטחן לאחר אשתי ועליה יכרעון אחרין׃ 11 כי־[כ הוא] [ק היא] זמה [כ והיא] [ק והוא] עון פלילים׃ 12 כי אש היא עד־אבדון תאכל ובכל־תבואתי תשרש׃ 13 אם־אמאס משפט עבדי ואמתי ברבם עמדי׃ 14 ומה אעשה כי־יקום אל וכי־יפקד מה אשיבנו׃ 15 הלא־בבטן עשני עשהו ויכננו ברחם אחד׃ 16 אם־אמנע מחפץ דלים ועיני אלמנה אכלה׃ 17 ואכל פתי לבדי ולא־אכל יתום ממנה׃ 18 כי מנעורי גדלני כאב ומבטן אמי אנחנה׃ 19 אם־אראה אובד מבלי לבוש ואין כסות לאביון׃ 20 אם־לא ברכוני [כ חלצו] [ק חלציו] ומגז כבשי יתחםם׃ 21 אם־הניפותי על־יתום ידי כי־אראה בשער עזרתי׃ 22 כתפי משכמה תפול ואזרעי מקנה תשבר׃ 23 כי פחד אלי איד אל ומשאתו לא אוכל׃ 24 אם־שמתי זהב כסלי ולכתם אמרתי מבטחי׃ 25 אם־אשמח כי־רב חילי וכי־כביר מצאה ידי׃ 26 אם־אראה אור כי יהל וירח יקר הלך׃ 27 ויפת בסתר לבי ותשק ידי לפי׃ 28 גם־הוא עון פלילי כי־כחשתי לאל ממעל׃ 29 אם־אשמח בפיד משנאי והתעררתי כי־מצאו רע׃ 30 ולא־נתתי לחטא חכי לשאל באלה נפשו׃ 31 אם־לא אמרו מתי אהלי מי־יתן מבשרו לא נשבע׃ 32 בחוץ לא־ילין גר דלתי לארח אפתח׃ 33 אם־כסיתי כאדם פשעי לטמון בחבי עוני׃ 34 כי אערוץ המון רבה ובוז־משפחות יחתני ואדם לא־אצא פתח׃ 35 מי יתן־לי שמע לי הן־תוי שדי יענני וספר כתב איש ריבי׃ 36 אם־לא על־שכמי אשאנו אענדנו עטרות לי׃ 37 מספר צעדי אגידנו כמו־נגיד אקרבנו׃ 38 אם־עלי אדמתי תזעק ויחד תלמיה יבכיון׃ 39 אם־כחה אכלתי בלי־כסף ונפש בעליה הפחתי׃ 40 תחת חטה יצא חוח ותחת־שערה באשה תמו דברי איוב׃ ף Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub