◄ Yob 23 ►
Job 23 BHS 1 ויען איוב ויאמר׃ 2 גם־היום מרי שחי ידי כבדה על־אנחתי׃ 3 מי־יתן ידעתי ואמצאהו אבוא עד־תכונתו׃ 4 אערכה לפניו משפט ופי אמלא תוכחות׃ 5 אדעה מלים יענני ואבינה מה־יאמר לי׃ 6 הברב־כח יריב עמדי לא אך־הוא ישם בי׃ 7 שם ישר נוכח עמו ואפלטה לנצח משפטי׃ 8 הן קדם אהלך ואיננו ואחור ולא־אבין לו׃ 9 שמאול בעשתו ולא־אחז יעטף ימין ולא אראה׃ 10 כי־ידע דרך עמדי בחנני כזהב אצא׃ 11 באשרו אחזה רגלי דרכו שמרתי ולא־אט׃ 12 מצות שפתיו ולא אמיש מחקי צפנתי אמרי־פיו׃ 13 והוא באחד ומי ישיבנו ונפשו אותה ויעש׃ 14 כי ישלים חקי וכהנה רבות עמו׃ 15 על־כן מפניו אבהל אתבוןן ואפחד ממנו׃ 16 ואל הרך לבי ושדי הבהילני׃ 17 כי־לא נצמתי מפני־חשך ומפני כסה־אפל׃ Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub