◄ T'hilim 41 ►
Psalm 41 WLC 1 למנצח מזמור לדוד׃ אשרי משכיל אל־דל ביום רעה ימלטהו יהוה׃ 2 יהוה ׀ ישמרהו ויחיהו [יאשר כ] (ואשר ק) בארץ ואל־תתנהו בנפש איביו׃ 3 יהוה יסעדנו על־ערש דוי כל־משכבו הפכת בחליו׃ 4 א‍ני־אמרתי יהוה חנני רפאה נפשי כי־חטאתי לך׃ 5 אויבי יאמרו רע לי מתי ימות ואבד שמו׃ 6 ואם־בא לראות ׀ שוא ידבר לבו יקבץ־און לו יצא לחוץ ידבר׃ 7 יחד עלי יתלחשו כל־שנאי עלי ׀ יחשבו רעה לי׃ 8 דבר־בליעל יצוק בו ואשר כב לא־יוסיף לקום׃ 9 גם־איש שלומי ׀ אשר־בטחתי בו אוכל לחמי הגדיל עלי עקב׃ 10 ואתה יהוה חנני והקימני ואשלמה להם׃ 11 בזאת ידעתי כי־חפצת בי כי לא־יריע איבי עלי׃ 12 ואני בתמי תמכת בי ותציבני לפניך לעולם׃ 13 ברוך יהוה ׀ אלהי ישראל מהעולם ועד העולם אמן ׀ ואמן׃ Hebrew OT: WLC (Consonants Only) For comparative study, where possible, chapter and verse numbers on Biblos.com sites are mapped to the traditional convention used by the KJV, NASB, NIV and others. Bible Hub