◄ T'hilim 23 ►
Psalm 23 WLC 1 מזמור לדוד יהוה רעי לא אחסר׃ 2 בנאות דשא ירביצני על־מי מנחות ינהלני׃ 3 נפשי ישובב ינחני במעגלי־צדק למען שמו׃ 4 גם כי־אלך בגיא צלמות לא־אירא רע כי־אתה עמדי שבטך ומשענתך המה ינחמני׃ 5 תערך לפני ׀ שלחן נגד צררי דשנת בשמן ראשי כוסי רויה׃ 6 אך ׀ טוב וחסד ירדפוני כל־ימי חיי ושבתי בבית־יהוה לארך ימים׃ Hebrew OT: WLC (Consonants Only) For comparative study, where possible, chapter and verse numbers on Biblos.com sites are mapped to the traditional convention used by the KJV, NASB, NIV and others. Bible Hub