◄ T'hilim 6 ►
Psalm 6 BHS 1 למנצח בנגינות על־השמינית מזמור לדוד׃ יהוה אל־באפך תוכיחני ואל־בחמתך תיסרני׃ 2 חנני יהוה כי אמלל אני רפאני יהוה כי נבהלו עצמי׃ 3 ונפשי נבהלה מאד [כ ואת] [ק ואתה] יהוה עד־מתי׃ 4 שובה יהוה חלצה נפשי הושיעני למען חסדך׃ 5 כי אין במות זכרך בשאול מי יודה־לך׃ 6 יגעתי באנחתי אשחה בכל־לילה מטתי בדמעתי ערשי אמסה׃ 7 עששה מכעס עיני עתקה בכל־צוררי׃ 8 סורו ממני כל־פעלי און כי־שמע יהוה קול בכיי׃ 9 שמע יהוה תחנתי יהוה תפלתי יקח׃ 10 יבשו ויבהלו מאד כל־איבי ישבו יבשו רגע׃ Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub