◄ T'hilim 97 ►
Psalm 97 BHS 1 יהוה מלך תגל הארץ ישמחו איים רבים׃ 2 עןן וערפל סביביו צדק ומשפט מכון כסאו׃ 3 אש לפניו תלך ותלהט סביב צריו׃ 4 האירו ברקיו תבל ראתה ותחל הארץ׃ 5 הרים כדונג נמסו מלפני יהוה מלפני אדון כל־הארץ׃ 6 הגידו השמים צדקו וראו כל־העמים כבודו׃ 7 יבשו כל־עבדי פסל המתהללים באלילים השתחוו־לו כל־אלהים׃ 8 שמעה ותשמח ציון ותגלנה בנות יהודה למען משפטיך יהוה׃ 9 כי־אתה יהוה עליון על־כל־הארץ מאד נעלית על־כל־אלהים׃ 10 אהבי יהוה שנאו רע שמר* נפשות חסידיו מיד רשעים יצילם׃ 11 אור זרע לצדיק ולישרי־לב שמחה׃ 12 שמחו צדיקים ביהוה והודו לזכר קדשו׃ Hebrew OT: BHS (Consonants Only) The text has been made available for scholarly, non-commercial applications. Please see the complete user declaration. For comparative study, where possible, chapter and verse numbers on Bible Hub sites are mapped to the traditional convention used by the KJV, NASB, NIV and others. Bible Hub