◄ T'hilim 56 ►
Psalm 56 WLC 1 למנצח ׀ על־יונת אלם רחקים לדוד מכתם באחז אתו פלשתים בגת׃ חנני אלהים כי־שאפני אנוש כל־היום לחם ילחצני׃ 2 שאפו וררי כל־היום כי־רבים לחמים לי מרום׃ 3 יום אירא אני אליך אבטח׃ 4 באלהים אהלל דברו באלהים בטחתי לא אירא מה־יעשה בשר לי׃ 5 כל־היום דברי יעצבו עלי כל־מחשבתם לרע׃ 6 יגורו ׀ [יצפינו כ] (יצפונו ק) המה עקבי ישמרו כאשר קוו נפשי׃ 7 על־און פלט־למו באף עמים ׀ הורד אלהים׃ 8 נדי ספרתה אתה שימה דמעתי בנאדך הלא בספרתך׃ 9 אז ישובו אויבי אחור ביום אקרא זה־ידעתי כי־אלהים לי׃ 10 באלהים אהלל דבר ביהוה אהלל דבר׃ 11 באלהים בטחתי לא אירא מה־יעשה אדם לי׃ 12 עלי אלהים נדריך אשלם תודת לך׃ 13 כי הצלת נפשי ממות הלא רגלי מדחי להתהלך לפני אלהים באור החיים׃ Hebrew OT: WLC (Consonants Only) For comparative study, where possible, chapter and verse numbers on Biblos.com sites are mapped to the traditional convention used by the KJV, NASB, NIV and others. Bible Hub